Na temelju članka 11. stavka 2. Zakona o poticanju razvoja malog gospodarstva („Narodne novine“, 29/02, 63/07, 53/12, 56/13 i 121/16), članka 47. stavka 1. točke 2. Statuta Grada Korčule („Službeni glasnik Grada Korčule“, broj 3/18 i 3/21) te članka 63. Poslovnika Gradskog vijeća („Službeni glasnik Grada Korčule“, broj 8/18), Gradsko vijeće Grada Korčule je na sjednici održanoj dana 2024. godine donijelo

# P R O G R A M

**mjera poticanja razvoja poduzetništva Grada Korčule u 2024. godini**

# OSNOVNE ODREDBE

Članak 1.

Ovim Programom mjera poticanja razvoja poduzetništva (u daljnjem tekstu: **Program)**, uređuju se svrha i ciljevi Programa, korisnici i nositelji za provedbu mjera, područja iz Programa, sredstva za realizaciju mjera, te provedba mjera koje predstavljaju potporu male vrijednosti.

Davatelj potpora je Grad Korčula (u daljnjem tekstu: **Grad**).

Korisnici potpora su obrtnici, poduzetnici i osobe koje obavljaju slobodna zanimanja (u daljnjem tekstu: **Korisnik)**.

Stručne poslove oko dodjele potpora obavlja Upravni odjel za upravljanje Gradskom imovinom, gospodarstvo i turizam (u daljnjem tekstu: **Odjel**).

Provedba mjera koje predstavljaju potporu male vrijednosti obavlja se sukladno pravilima Uredbe Komisije (EU) br. 1407/2013 оd 18. prosinca 2013., 2019/316 od 21. veljače 2019. i 2020/972 od 02. srpnja 2020. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske Unije L 352/1 od 24. prosinca 2013. (u daljnjem tekstu: Uredba).

Izrazi koji se koriste u ovom Programu, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

Članak 2.

U proračunu Grada Korčule za 2024. godinu, Programi za obrtnike i poduzetnike, osigurana su financijska sredstva u visini 40.000,00 eur-a radi poticanja razvoja poduzetništva u vidu bespovratnih potpora i subvencija.

Ukupna financijska sredstva biti će dodijeljena kroz mjere potpora i subvencija do iskorištenja sredstava, odnosno najkasnije do 01. prosinca 2024. godine.

Članak 3.

Korisnici potpora iz ovog Programa mogu biti pravne i fizičke osobe koje su mikro, malo ili srednje poduzeće sukladno definiciji malih i srednjih poduzeća na način utvrđen u Prilogu I. definicija malih i srednjih poduzeća Uredbe 651/2014. te koje samostalno i trajno obavljaju djelatnost s namjerom ostvarivanja prihoda temeljem članka 4. Pravilnika o porezu na dodanu vrijednost („Narodne novine“, br. 79/13, 160/13, 35/14, 157/14, 137/15, 115/16, 1/17, 41/17, 128/17, 1/19, 1/20,

41/22 i 133/22) što uključuje trgovačka društva, obrte i slobodna zanimanja u sustavu poreza na dobit ili poreza na dohodak.

Članak 4.

Korisnici potpora iz ovog Programa ne mogu biti pravne i fizičke osobe koje djeluju u sektorima koji su isključeni iz područja primjene Uredbe iz članka 1. stavka 2. ovoga Programa, i to:

-potpore koje se dodjeljuju poduzetnicima koji djeluju u sektorima ribarstva i akvakulture, kako je obuhvaćeno Uredbom (EZ) br. 104/2000 (1),

-potpore koje se dodjeljuju poduzetnicima koji djeluju u primarnoj proizvodnji poljoprivrednih proizvoda,

-potpore koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda, u sljedećim slučajevima:

-ako je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača odnosno koje na tržište stavljaju navedeni poduzetnici,

-ako su potpore uvjetovane njihovim djelomičnim ili potpunim prenošenjem na primarne proizvođače,

-potpore za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću,

-potpore koje se uvjetuju uporabom domaćih proizvoda umjesto uvezenih,

-trgovačka društva kojima je Grad osnivač ili ima vlasnički udio u trgovačkom kapitalu

-trgovačka društva u vlasništvu ili suvlasništvu Države ili Županije.

Članak 5.

Korisnik potpore mora imati najmanje 1 (jednog) zaposlenog na neodređeno vrijeme (uključujući vlasnika) s punim radnim vremenom ili ukoliko korisnik subvencije posluje sezonski tada treba poslovati najmanje 6 (šest) mjeseca godišnje i imati najmanje 1 (jednog) zaposlenog na puno radno vrijeme u razdoblju poslovanja.

Podnositelji zahtjeva fizičke osobe moraju imati prebivalište na području Grada Korčule, a podnositelji zahtjeva fizičke osobe koje zajednički obavljaju obrt sukladno Zakonu o obrtu („Narodne novine“, br. 143/13, 127/19 i 41/20), moraju imati najmanje 50% osoba koje obavljaju obrt sa prebivalištem na području Grada Korčule.

Ukoliko je podnositelj zahtjeva pravna osoba tada treba imati sjedište na području Grada Korčule.

Ukoliko je podnositelj zahtjeva većinski vlasnik (više od 50 %) dva pravna subjekta, priznavati će se potpora samo po jednom zahtjevu koja udovoljava uvjetima iz ovog Programa.

Članak 6.

Prava na bespovratne potpore iz ovog Programa ostvaruju se kroz provedbu sljedećih mjera i aktivnosti:

1. potpore poduzetnicima - početnicima koji prvi put otvaraju obrt ili trgovačko društvo,
2. potpore poduzetnicima za ulaganje u standarde kvalitete i certificiranje,
3. potpore poduzetnicima - inovatorima za uvođenje inovacije u proizvodnju,
4. subvencija troškova polaganja majstorskih ispita o stručnoj osposobljenosti i majstorskih ispita u obrtništvu,
5. sufinanciranje troškova prekvalifikacije i doškolovanja nezaposlenih osoba,
6. potpore za sufinanciranje pojedinačnog nastupa poduzetnika na manifestacijama u vezi s

poduzetništvom,

1. potpore za sufinanciranje troškova reklame i promidžbe subjekata koji obavljaju gospodarsku djelatnost na području zaštićene kulturno-povijesne cjeline,
2. potpore za poticanje novih zapošljavanja i
3. potpore za poticanje zapošljavanja osoba sa višom ili visokom stručnom spremom
4. Priznanje (bez novčane potpore) uspješnom poduzetniku

# POTPORE I AKTIVNOSTI - KRITERIJI

**Potpore poduzetnicima - početnicima koji prvi put otvaraju obrt ili trgovačko društvo**

Članak 7.

Grad dodjeljuje bespovratnu potporu poduzetnicima - početnicima koji prvi put otvaraju obrt ili trgovačko društvo registrirano nakon 01. siječnja 2024. godine, a koji posluju i imaju registrirano sjedište na području Grada Korčule.

Potpora se može dijeliti za sljedeće troškove:

* 1. nabava nove opreme, alata i inventara za osnovnu djelatnost obrta ili trgovačkog društva,
	2. uređenje poslovnog prostora (izuzev građevinskih i završnih radova),
	3. ishođenje dokumentacije potrebne za otvaranje obrta ili trgovačkog društva te podnošenje zahtjeva za kredit (troškovi javnog bilježnika, troškovi procjene vrijednosti nekretnina, troškovi sudski vještaci, projektno-tehnološka dokumentacija, studija utjecaja na okoliš, razne dozvole, npr. licencije),
	4. izradu poslovnih planova/investicijskih programa,
	5. nabavu informatičke opreme sa svrhom poticanja osnivanja i početka poslovanja poduzetnika,
	6. izrada mrežne stranice i vizualnog identiteta.

Pravo na potporu imaju i trgovačka društva te obrti koji su upisani u registar Trgovačkog suda ili Obrtni registar (registrirani su nakon 01. siječnja 2024. godine), a sada prvi put zapošljavaju osobu uključujući vlasnika.

Potpora iznosi 1.400,00 eur-a po poduzetniku, a ako su prihvatljivi troškovi manji od navedenog iznosa, potpora će se odobriti u iznosu prihvatljivih troškova.

Potpore poduzetnicima - početnicima koji prvi put otvaraju obrt ili trgovačko društvo iz deficitarnih djelatnosti uvećava se za 100% i ukupno iznosi odnosno 2.800,00 eur-a.

Deficitarne djelatnosti za ostvarenje uvećanog iznosa potpore prema Nacionalna klasifikacija djelatnosti 2007. su: 43.21 Elektroinstalacijski radovi, 43.22 Uvođenje instalacija vodovoda, kanalizacije i plina i instalacija za grijanje i klimatizaciju, 43.32 Ugradnja stolarije,

43.33 Postavljanje podnih i zidnih obloga, 86.21 Djelatnosti opće medicinske prakse, 86.22

Djelatnosti specijalističke medicinske prakse, 86.23 Djelatnosti stomatološke prakse i 86.90 Ostale djelatnosti zdravstvene zaštite.

Sredstva potpore uplaćuju se na žiro račun korisnika nakon što dostavi presliku podmirenih računa kojima dokazuje namjensko korištenje sredstava, kao i preslike izvatka sa žiro računa (ili potvrde o izvršenom nalogu/nalozima) iz kojeg je vidljivo da je račun ili više njih podmireno.

Sredstva se dodjeljuju isključivo za troškove sa datumom fakture od 01. siječnja 2024. godine, izuzev troškova koji se odnose na ishođenje dokumentacije potrebne za otvaranje obrta ili trgovačkog društva koji prethode otvaranju istog.

Poduzetnici su dužni dostaviti potrebnu dokumentaciju u roku od 30 radnih dana od dana

zaprimanja Odluke. Ukoliko se u navedenom roku ne dostavi tražena dokumentacija za isplatu potpore, smatrati će se da se odustalo od korištenja sredstava potpora i subvencija te sukladno tome potpora neće biti isplaćena.

Potpora se ne može ostvariti za nabavu opreme za djelatnost obrta ili trgovačkog društva koja se sufinancira od strane Hrvatskog zavoda za zapošljavanje (HZZ-a).

# Potpore poduzetnicima za ulaganje u standarde kvalitete i certificiranje

Članak 8.

Grad dodjeljuje bespovratnu potporu obrtu ili trgovačkom društvu koji posluje i ima registrirano sjedište na području Grada Korčule te najmanje jednog zaposlenog na neodređeno vrijeme (vlasnik ili drugi zaposleni) sa punim radnim vremenom, odnosno ukoliko posluje sezonski (minimalno 6 mjeseci u godini) najmanje jednog zaposlenog na puno radno vrijeme, za troškove uvođenja i implementacije sustava upravljanja kvalitetom i okolišem, certificiranje sukladnosti vlastitih proizvoda prema hrvatskim i europskim normama i smjernicama, za troškove stjecanja prava uporabe znaka „Hrvatska kvaliteta“, „Hrvatski otočni proizvod“, „Izvorno hrvatsko“ i drugih znakova kvalitete.

Iznos bespovratne potpore za namjene iz stavka 1. ovog članka je 800,00 eur-a po korisniku i vrsti certifikata koji se prvi put uvodi. Potpore se ne odobravaju na produljenje certifikacije (recertifikaciju).

Sredstva potpore uplaćuju se na žiro račun korisnika nakon što dostavi presliku podmirenih računa kojima dokazuje namjensko korištenje sredstava, kao i preslike izvatka sa žiro računa (ili potvrde o izvršenom nalogu/nalozima) iz kojeg je vidljivo da je račun ili više njih podmireno.

Sredstva se dodjeljuju isključivo za troškove sa datumom fakture od 01. siječnja 2024.godine.

Poduzetnici su dužni dostaviti potrebnu dokumentaciju u roku od 30 radnih dana od dana zaprimanja Odluke. Ukoliko se u navedenom roku ne dostavi tražena dokumentacija za isplatu potpore smatrati će se da se odustalo od korištenja sredstava potpora i subvencija te sukladno tome potpora neće biti isplaćena.

# Potpore poduzetnicima - inovatorima za uvođenje inovacije u proizvodnju

Članak 9.

Inovacija u smislu ovog Programa podrazumijeva oživotvorenje novih ideja i primjenu novih rješenja, procesa i postupaka prema komercijalnoj primjeni u proizvod ili uslugu, odnosno izum koji je zaštićen odgovarajućim oblicima intelektualnog vlasništva (patenti, žigovi, industrijski dizajn, oznake zemljopisnog porijekla i oznake izvornosti, topografija poluvodičkih proizvoda). Dokaz zaštite intelektualnog vlasništva nužan je da se novi proizvod, usluga ili proces može smatrati inovacijom u smislu ovog Programa.

Grad dodjeljuje bespovratnu potporu obrtu ili trgovačkom društvu, koji posluje i ima registrirano sjedište na području Grada Korčule te najmanje jednog zaposlenog na neodređeno vrijeme (vlasnik ili drugi zaposleni) sa punim radnim vremenom, odnosno ukoliko posluje sezonski (minimalno 6 mjeseci u godini) najmanje jednog zaposlenog na puno radno vrijeme, za uvođenje inovacija u proizvodnju isključivo za:

-troškove zaštite intelektualnog vlasništva

-izradu ili nabavu naprava, alata, opreme i računalnih programa neophodnih za uvođenje inovacije u proizvodnju.

Potpora iznosi 800,00 eur-a a ako su prihvatljivi troškovi manji od navedenog iznosa, potpora će se odobriti u iznosu prihvatljivih troškova.

Sredstva potpore uplaćuju se na žiro račun korisnika nakon što dostavi presliku podmirenih računa kojima dokazuje namjensko korištenje sredstava, kao i preslike izvatka sa žiro računa (ili potvrde o izvršenom nalogu/nalozima) iz kojeg je vidljivo da je račun ili više njih podmireno.

godine.

Sredstva se dodjeljuju isključivo za troškove sa datumom fakture od 01. siječnja 2024.

Poduzetnici su dužni dostaviti potrebnu dokumentaciju u roku od 30 radnih dana od dana

zaprimanja Odluke. Ukoliko se u navedenom roku ne dostavi tražena dokumentacija za isplatu potpore smatrati će se da se odustalo od korištenja sredstava potpora i subvencija te sukladno tome potpora neće biti isplaćena.

# Subvencija troškova polaganja majstorskih ispita o stručnoj osposobljenosti i majstorskih ispita u obrtništvu

Članak 10.

Podnositelj zahtjeva ostvaruje pravo na subvenciju troškova polaganja majstorskog ispita ili ispita o stručnoj osposobljenosti čije polaganje je propisano odredbama Zakona o obrtu („Narodne novine“, br. 143/13, 127/19 i 41/20) pred komisijom Hrvatske obrtničke komore, za zanimanja propisana Pravilnikom o vezanim i povlaštenim obrtima i načinu izdavanja povlastica („Narodne novine“, broj 42/08) kada ga osoba koja otvara obrt polaže prvi put, a u Obrtnom registru mu je upisano sjedište na području Grada Korčule.

Pravo na potporu ima i podnositelj zahtjeva koji je majstorski ispit polagao u roku od tri godine od dana upisa obrta u obrtni registar.

Subvencija iznosi 140,00 eur-a po korisniku, a ako su prihvatljivi troškovi manji od navedenog iznosa, potpora će se odobriti u iznosu prihvatljivih troškova.

Sredstva potpore uplaćuju se na žiro račun korisnika nakon što isti dostavi presliku izvadka sa žiro računa (ili potvrdu o izvršenom nalogu) iz kojeg je vidljivo da je račun za polaganje majstorskog ispita podmiren.

# Sufinanciranje troškova prekvalifikacije i doškolovanja nezaposlenih osoba

Članak 11.

Grad će sufinancirati troškove prekvalifikacije i doškolovanja nezaposlenih osoba sa prebivalištem na području Grada Korčule u 2024. godini po verificiranim programima za stjecanje srednje stručne spreme, a s ciljem povećanja zaposlenosti.

Nezaposlene osobe trebaju biti najmanje 30 dana prije podnošenja zahtjeva prijavljene na Hrvatski zavod za zapošljavanje Korčula.

Potpora subvencije po korisniku iznosi odnosno 600,00 eur-a, a ako su prihvatljivi troškovi manji od navedenog iznosa, potpora će se odobriti u iznosu prihvatljivih troškova. Sredstva potpore uplaćuju se na tekući račun korisnika.

Po završetku školovanja, u roku od 15 dana, polaznik je dužan donijeti svjedodžbu o završnom ispitu. U protivnom, dužan je u roku od 15 dana od isteka roka za završetak obrazovanja

izvršiti povrat potpore na žiro-račun Grada Korčule.

# Potpore za sufinanciranje pojedinačnog nastupa poduzetnika na manifestacijama u vezi s poduzetništvom

Članak 12.

Manifestacije vezane za poduzetništvo u smislu ovog Programa jesu: sajmovi, izložbe, natjecanja i slične manifestacije vezane za poduzetništvo, organizirane s namjerom predstavljanja, promocije ili ocjenjivanja proizvoda i usluga pojedinih poduzetnika. Nastup na manifestaciji namijenjen predstavljanju i ocjenjivanju poljoprivrednih proizvoda i proizvođača nije prihvatljiv trošak po ovoj Odluci.

Potpora subvencije po korisniku iznosi 400,00 eur-a, a ako su prihvatljivi troškovi manji od navedenog iznosa, potpora će se odobriti u iznosu prihvatljivih troškova.

Sredstva potpore uplaćuju se na žiro račun korisnika nakon što dostavi presliku podmirenih računa kojima dokazuje namjensko korištenje sredstava, kao i preslike izvatka sa žiro računa ( ili potvrde o izvršenom nalogu/nalozima) iz kojeg je vidljivo da je račun ili više njih podmireno. Sredstva se dodjeljuju isključivo za troškove sa datumom fakture od 01. siječnja 2024. godine.

Poduzetnici su dužni dostaviti potrebnu dokumentaciju u roku od 30 radnih dana od dana zaprimanja Odluke. Ukoliko se u navedenom roku ne dostavi tražena dokumentacija za isplatu potpore smatrati će se da se odustalo od korištenja sredstava potpora i subvencija te sukladno tome potpora neće biti isplaćena.

# Potpore za sufinanciranje troškova reklame i promidžbe subjekata koji obavljaju gospodarsku djelatnosti na području zaštićene kulturno-povijesne cjeline

Članak 13.

Grad će sufinancirati troškove reklame i promidžbe subjektima koji obavljaju gospodarsku djelatnost na području zaštićene kulturno-povijesne cjeline na području Grada Korčule izuzev poslovnih banaka, osiguravajućih društava, kockarske i kladioničarske djelatnosti te slobodnih zanimanja (javnih bilježnika i odvjetnika).

Potpora se može dodijeliti za:

-troškove izrade vizualnog identiteta,

-troškove izrade internetskih stranica,

-izradu promidžbenih materijala gospodarskog subjekta.

Potpora iznosi 140,00 eur-a, po korisniku, a ako su prihvatljivi troškovi manji od navedenog iznosa, potpora će se odobriti u iznosu prihvatljivih troškova.

Sredstva potpore uplaćuju se na žiro račun korisnika nakon što dostavi presliku podmirenih računa kojima dokazuje namjensko korištenje sredstava, kao i preslike izvatka sa žiro računa (ili potvrde o izvršenom nalogu/nalozima) iz kojeg je vidljivo da je račun ili više njih podmireno.

Sredstva se dodjeljuju isključivo za troškove sa datumom fakture nakon 01. siječnja 2024.

godine.

Poduzetnici su dužni dostaviti potrebnu dokumentaciju u roku od 30 radnih dana od dana

zaprimanja Odluke. Ukoliko se u navedenom roku ne dostavi tražena dokumentacija za isplatu potpore smatrati će se da se odustalo od korištenja sredstava potpora i subvencija te sukladno tome potpora neće biti isplaćena.

# Potpore za poticanje zapošljavanja

Članak 14.

Grad će subvencionirati troškove **novog zapošljavanja jedne osobe** u iznosu 4.000,00 eur-a jednokratno.

Dodatni uvjeti koje poslodavac mora ispunjavati su sljedeći:

-poslodavac za čitavo vrijeme trajanja Ugovora ne smije smanjivati ukupan broj zaposlenih u odnosu na stanje broja zaposlenih na dan sklapanja Ugovora sa Gradom Korčulom,

-novozaposlena osoba mora imati prebivalište na području Grada Korčule, najmanje godinu dana prije zapošljavanja,

-novozaposlena osoba mora biti evidentirana na Zavodu za zapošljavanje najmanje 30 dana prije zapošljavanja,

-poslodavac mora sa zaposlenikom sklopiti ugovor na neodređeno vrijeme.

Sredstva potpore uplaćuju se na žiro račun korisnika, a korisnik je dužan idućih 12 mjeseci, svaki mjesec dostavljati JOPPD obrazac novozaposlene osobe, kao i preslike izvatka sa žiro računa (ili potvrde o izvršenom nalogu) iz kojeg je vidljivo da je zaposleniku isplaćena plaća.

# Potpore za zapošljavanje nezaposlenih osoba s višom i visokom stručnom spremom

Članak 15.

Grad će odobriti jednokratnu naknadu poslodavcu s područja Grada Korčule koji u 2024. godini na **neodređeno** vrijeme zaposli nezaposlene osobe sa višom i visokom stručnom spremom.

Novozaposlena osoba mora imati prebivalište na području Grada Korčule, najmanje godinu dana prije zapošljavanja.

Novozaposlena osoba mora biti evidentirana na Hrvatskom zavodu za zapošljavanje najmanje 30 dana prije zapošljavanja.

Potpora za višu stručnu spremu iznosi 700,00 eur-a.

Potpora za visoku stručnu spremu iznosi 1.400,00 eur-a. Poslodavac mora sa zaposlenikom sklopiti ugovor na neodređeno vrijeme.

Sredstva potpore uplaćuju se na žiro račun korisnika, a korisnik je dužan dostaviti presliku ugovora o radu sa novozaposlenom osobom.

Poduzetnici su dužni dostaviti potrebnu dokumentaciju u roku od 30 radnih dana od dana zaprimanja Odluke. Ukoliko se u navedenom roku ne dostavi tražena dokumentacija za isplatu potpore smatrati će se da se odustalo od korištenja sredstava potpore te sukladno tome potpora neće biti isplaćena.

 **Dodjela priznanja najuspješnijim poduzetnicima**

Grad Korčula dodijelit će priznanje (bez novčane potpore) poduzetniku ili obrtniku koji je:

- zaposlio najveći broj novozaposlenih osoba u prethodnoj godini

- ostvario najuspješnije rezultate u prethodnoj godini.

Kao kriterij uspješnosti uzeti će se ukupan rezultat poslovanja na kraju godine, odnosno dobit razdoblja.

Dodatni uvjet za ostvarenje priznanja:

* + u tijeku posljednje dvije godine poduzetnik nije dao radniku poslovno uvjetovani otkaz ugovora o radu.

Uz prijedlog za dodjelu priznanja potrebno je priložiti dokumentaciju:

* presliku registracije gospodarskog subjekta (za obrtnike: obrtnica, za trgovačka društva: rješenje o upisu u sudski registar),
* potvrdu Hrvatskog zavoda za mirovinsko osiguranje o prijavi zaposlenja,
* potvrda Porezne uprave o podmirenim dospjelim obvezama s osnove javnih davanja (ne starija od 30 dana od dana podnošenja zahtjeva).

**POSTUPAK DODJELE POTPORA**

Članak 18.

Bespovratne novčane potpore - gradske subvencije koje su predmet ovog Programa dodjeljuju se na temelju provedenog postupka i kriterija propisanih ovim Programom.

Zahtjevi za potpore se dostavljaju na posebnom obrascu zahtjeva uz pripadajuću dokumentaciju, a rješavaju se redom zaprimanja i do iskorištenja sredstava prema namjenama i visini iz članka 2. ovog Programa, a najdulje do 31. prosinca 2024. godine.

Prijava na javni poziv podnosi se Gradu Korčuli, Upravni odjel za upravljanje Gradskom imovinom, gospodarstvo i turizam, u pisanom obliku.

Pojedinom korisniku na temelju ovog Programa, može se odobriti više vrsta potpora u istoj kalendarskoj godini, ali se pojedinačna potpora može dodijeliti samo jednom u istoj kalendarskoj godini.

Članak 19.

Bespovratne potpore dodjeljuju se na temelju javnog poziva kojeg raspisuje gradonačelnik, a koji se objavljuje na mrežnoj stranici Grada Korčule i na oglasnoj ploči Grada Korčule.

Javni poziv sadrži:

1. naziv tijela koje objavljuje javni poziv,
2. predmet javnog poziva,
3. opće uvjete i kriterije za dodjelu potpore,
4. popis potrebne dokumentacije,
5. naziv i adresu tijela kojem se podnose zahtjevi,
6. vrijeme trajanja javnog poziva,
7. postupak dodjele potpore.

Članak 20.

Pravo na potporu mogu ostvariti:

* podnositelji zahtjeva sa prebivalištem na području Grada Korčule (za fizičke osobe) i
* sa sjedištem na području Grada Korčule (za pravne osobe).

Pravo na potporu ne može ostvariti pravna ili fizička osoba za koju Odjel u postupku obrade podnesenog zahtjeva utvrdi da ima nepodmirenih obveza prema Gradu Korčuli.

Podnositelj zahtjeva mora dostaviti potvrdu Porezne uprave o podmirenim dospjelim obvezama s osnove javnih davanja (poreznim obvezama i obvezama za mirovinsko i zdravstveno osiguranje), ne stariju od 30 dana od dana podnošenja zahtjeva.

Članak 21.

Dopuštenost potpore male vrijednosti ocjenjuje Odjel sukladno odredbama propisa o potporama male vrijednosti.

Sukladno članku 6. Uredbe o potporama male vrijednosti, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti za prethodne dvije godine i u tekućoj fiskalnoj godini na propisanom obrascu koji je sastavni dio Javnog poziva.

Podnositelj zahtjeva nema pravo na potporu ukoliko je za istu namjenu primio potporu iz drugih izvora.

Trošak poreza na dodanu vrijednost nije prihvatljiv trošak kod odobrenja potpore za

obveznike koji su u sustavu PDV-a na dan donošenja Odluke o dodjeli bespovratne potpore.

Prihvatljivi su troškovi nastali nakon 1. siječnja 2024. godine, izuzev potpora koje su odredbama ovog Programa drugačije određene.

Poduzetnici su dužni dostaviti navedenu dokumentaciju u roku od 30 radnih dana od dana zaprimanja Odluke. Ukoliko se u navedenom roku ne dostavi tražena dokumentacija za isplatu potpore smatrati će se da se odustalo od korištenja sredstava potpora i subvencija, te sukladno tome potpora neće biti isplaćena.

Odjel može zatražiti i dodatnu dokumentaciju, koju su korisnici potpore dužni dostaviti u naznačenom roku. U protivnom, takav zahtjev će se smatrati nepotpunim i neće se razmatrati.

Na temelju provedenog javnog poziva i ocjene dopuštenosti iz članka 4. st. 1. gradonačelnik, na prijedlog Povjerenstva za dodjelu potpora, dodjeljuje potpore male vrijednosti.

Grad je dužan korisniku potpore dostaviti obavijest da mu je dodijeljena potpora male vrijednosti sukladno Uredbi o potporama male vrijednosti broj 1407/2013.

Članak 22.

Odjel obavlja stručne poslove, zaprima i provjerava dostavljenu dokumentaciju te istu dostavlja Povjerenstvu za dodjelu potpora.

Postupak u svezi dodjeljivanja potpora sukladno odredbama ovog Programa obavlja Povjerenstvo za dodjelu potpora male vrijednosti Grada Korčule u 2024. godini (u daljnjem tekstu: Povjerenstvo) sastavljeno od predsjednika i dva člana.

Povjerenstvo za dodjelu potpora imenuje gradonačelnica.

Povjerenstvo svoj prijedlog o dodjeli bespovratne potpore, u kojem se navodi iznos i namjena potpore, dostavlja gradonačelniku koji donosi odluku o dodjeli potpore.

Odjel obavještava korisnika o iznosu i namjeni odobrenih bespovratnih sredstava.

Odjel vodi evidenciju dodijeljenih potpora po korisnicima, vrstama potpora i namjenama za koje je odobrena potpora. O dodijeljenoj potpori male vrijednosti izvješćuje se Ministarstvo financija sukladno Zakonu o državnim potporama („Narodne novine“, br. 47/14 i 69/17) i Pravilniku o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti („Narodne novine“, br. [125/17](https://narodne-novine.nn.hr/clanci/sluzbeni/full/2017_12_125_2843.html)).

# PRAVO NA PRISTUP INFORMACIJAMA

Članak 23.

Sukladno Zakonu o pravu na pristup informacijama („Narodne novine“, br. 25/13 i 85/15) Grad je dužan radi upoznavanja javnosti omogućiti pristup informacijama o svom radu, pravodobnom objavom na internetskim stranicama.

Članak 24.

Dostavljanjem dokumentacije na javni poziv i donošenjem Odluke o dodjeli bespovratne potpore, korisnik sredstava daje odobrenje Gradu da osnovne podatke o korisniku i odobrenoj potpori objavi na službenoj internet stranici Grada, te u drugim izvještajima.

Grad je dužan primjenjivati opću Uredbu o zaštiti podataka- GDPR te se pridržavati svih načela i pravila propisanih Uredbom punim imenom – Uredba (EU) 2016/679 Europskog parlamenta i Vijeća od 27. travnja 2016. godine o zaštiti pojedinaca s obradom osobnih podataka i o slobodnom kretanju takvih podataka, regulira zaštitu osobnih podataka građana Europske unije.

# PRIJELAZNE I ZAVRŠNE ODREDBE

Članak 25.

Korisnik potpore je dužan omogućiti davatelju potpore kontrolu namjenskog utroška dobivene potpore. Ukoliko je korisnik gradske potpore odnosno podnositelj zahtjeva priložio neistinitu dokumentaciju ili prijavljeno stanje u zahtjevu i dokumentaciji ne odgovara njegovom stvarnom stanju, podnositelj zahtjeva dobivena sredstva za tu godinu mora vratiti u proračun Grada, te će biti isključen iz svih gradskih subvencija - potpora u narednih pet godina.

Članak 26.

Ovaj Program stupa na snagu osmog dana od dana objave u „Službenom glasniku Grada Korčule“.

KLASA:

URBROJ:

Korčula,

 PREDSJEDNICA

 GRADSKOG VIJEĆA